कई बार लेखक अपने अनुभवों के बिलकुल विपरीत लिखता है. इसे मनोवैज्ञानिक सन्दर्भ से देखा जाना चाहिए। अल्फ्रेड एडलर के मुताबिक हम अक्सर अपने विचारों के माध्यम से अपने जीवन की कंपनसेशन (त्रुटिपूर्ति) कर रहे होते हैं। लेखकों का कंपनसेशन स्वभावतः उनका लेखन करती है। लेखन में वह सब होता दिखलाई पड़ता है जो लेखक के जीवन में नहीं है। सूरदास की कविताओं में राधा-कृष्ण के रुप सौन्दर्य का सचित्र वर्णन और अलग-अलग रंगों का चित्रण कवि की जन्मान्धता की त्रुटिपूर्ति करता है। शमशेर की महान कविता ‘टूटी हुई बिखरी हुई’ में भी ऐसा ही कुछ चलता नज़र आता है, जहाँ जीवन की त्रुटिपूर्ति कविता कर रही होती है।